**ÁTRAJZOLT TEREK**

 **Kecskemét, Tudomány és Művészetek Háza 2017.09.07-30.**

**Ale Ildikó** szegedi festőművész Átrajzolt terek c. kiállítását tekinthetik meg az érdeklődők a Kecskeméten a TIT Örökség Galériában szeptember 30-ig. A tárlatot **2017. szeptember 7-én** csütörtökön, 17.00 órakor **ifj. Gyergyádesz László** művészettörténész nyitja meg a Tudomány és Művészetek Házában. A művész 1997-ben a szombathelyi Berzsenyi Dániel Tanárképző Főiskola rajz szakán diplomázott, majd a Magyar Iparművészeti Egyetemen és a Moholy-Nagy Művészeti Egyetemen folytatta tanulmányait.2003-óta tagja a Magyar Alkotóművészek Országos Egyesülete képzőművész tagozatának. Több országos és nemzetközi csoportos tárlaton vett részt. Szeged Megyei Jogú Város Alkotói díját háromszor nyerte el. Művei megtalálhatók magánszemélyeknél, a szentendrei ArtUnió Galéria Gyűjteményében és a Kecskeméti Katona József Múzeum Képzőművészeti Gyűjteményében. Szegeden 2013-ban Tájemlékektől az Álom lapokig című önálló, öt hónapon át tartó művészeti projektjét valósította meg a tematikus tárlataihoz kapcsolódó előadások szervezésével és a látogatóközönség interaktív bevonásával.

**Az Átrajzolt terek** c. több tematikára épülő önálló kiállítás gerincét kettő, hét műből álló sorozat nyújtja.

 Az új, 2017-ben készített sorozat a kecskeméti **Cifrapalota** tereit ábrázolja az alkotó egyéni látásmódja alapján. A művész a palotabelső térkapcsolataiból, forma - és színrendszeréből, belsőépítészetének szerkezetéből merített inspirációt. Ale Ildikó célja, hogy Kecskemét építészeti remekét 115 éves látvány-állandóságából kimozdítva, a valóság és az elvonatkoztatás határán egyensúlyozva tárja a látogatók elé.

 A **Gordonka-variációk** c. 2002-ből származó sorozat több önálló kiállítás részét képezte az utóbbi évek bemutatkozásain. A gordonkás képek létrejötténél a hangszertest különböző nézőpontokból való szerkezet-tanulmányozása jelentette a legfőbb célt. A vörösekből, sárgákból, barnákból kialakult impulzív színvilág talán zenei darabok asszociációira is ösztönzi majd az érdeklődőket. A kiállításon szerepelnek többek között költészet ihlette alkotások, és a Kecskeméti Katona József Múzeum Gyűjteményének tulajdonában lévő két mű is.

Bővebb információ: Ale Ildikó [www.aleatelier.hu](http://www.aleatelier.hu)